钦定古今图书集成/方舆汇编/职方典/第1404卷 > 《全州学记》刘岑
## 钦定古今图书集成/方舆汇编/职方典/第1404卷 > 《全州学记》刘岑

“古者，国之政事，未有不成于学者也。狱讼，士之事也，
而听于学；军旅，将之事也，而谋于学；进贤退不肖，相
之事也，而进退于学；命令，君之所作也，亦得议其善
否于学。”是国之政事皆于学矣。而诸侯之学，非受天
子则不可，岂若后世郡国而皆有也？汉兴，反秦之弊，
武帝采用儒生董仲舒、公孙弘之言，稽古立太学，而
文翁为蜀郡守，起学宫成都市中，蜀民大化，由是郡
国皆有学矣。然不过立博士、养弟子员而止，其政事
则不与也。其治功不能如古者有由哉？至于习文诵
学，使先王之言不亡，而民知孝、悌、忠、信、礼、乐、廉、耻以
成其俗者，犹其效也。今天子再造区宇，廓清氛祲，劳
来还定，与民休息，孝悌之诚达于上下，宁神事亲，靡
求不获，弛兵休士，远人咸格。乃率旧章，郊礼天地，兴
廉举孝，命有司建太学，择吉日率临视之。又诏奉使
典州与郡县之吏，皆责以学事，颁乡饮酒之礼，使士
夫春秋有事其中。贵礼尚齿，以兴民行，文治，炳然与
三代同风。盛矣哉！全之为州，南接百粤，风声气俗皆
近粤。其君子皆齐、鲁“之风，不由立学而何？”学始于庆
历四年，今三迁其址矣，而栋宇圮且坏焉。知州事高
君楫与通判事王君著鸠工庀材，易其敝坏，继其阙
乏，辟其壅蔽，自斋舍至于庖湢，莫不有所。会颁御制
《文宣王赞》及《经书群子传》，于州则尊而阁之于讲堂
之左，且出私钱率士合财买田，以补食之不足。学无
官，师得命吏如此，而前进士邓深实来官，得其人，而
居以安，食以饱，学者益众。如是，相与求予文为记。夫
能宣天子之化以被于下者，吏之职也；强问学，正身
行，以承天子之德者，士之职也。二君之举，既得其职
矣，则士之游息于斯者，可失职乎？